સોમવારે પણ તકલીફ ઓછી ન થઈ, ઉલટુ હાલત વધુ ખરાબ થતી ગઈ, પેટમાં સોજો વધવા લાગ્યો અને સખત થઈ ગયો અને ડોક્ટરો કાંઈ સમજી શક્તા નહોતા, તેમના આંતરડાની નસ અને બે આંતરડા વચ્ચેનો સાંધો ફાટી ગયેલા અને તેમાંથી ગેસ પેટમાં જમા થઈ રહ્યો હતો, પેશીઓ ફાટી ગઈ હતી જેથી સેપ્ટિક થવાનો ખતરો પણ ઉભો થયેલો, પરંતુ એક્સરેમાં દેખાતું હોવા છતાં ડોક્ટરોનું ધ્યાન તે તરફ નહોતું ગયું. તેમની આ તકલીફની વાત માધ્યમોમાં અનેક અફવાઓ સ્વરૂપે ફેલાઈ ગઈ. મંગળવારે ડોક્ટરો પર દબાણ ખૂબ વધી ગયું કારણકે અમેરિકાથી રાજીવ ગાંધીએ કર્ણાટકના મુખ્યમંત્રીને ફોન કરી ઈલાજમાં ધ્યાન આપવા કહ્યું. ગંભીર અવ્યવસ્થા પર પણ એમણે અંગુલિનિર્દેશ કર્યો. અમિતાભ હવે જીવન મરણ વચ્ચેની હાલતમાં પહોંચી ગયેલા પણ ડોક્ટરોને હજુ ખબર નહોતી કે તકલીફ ક્યાં થઈ છે. અમિતાભને મુંબઈ બ્રિચકેન્ડી લઈ જવાની તૈયારીઓ કરાઈ. એ સમયે અન્ય ઓપરેશન માટે ડૉ. ભટ્ટ ત્યાં આવેલા હતા, વિનંતિ કરીને તેમને અમિતાભને જોવા માટે કહેવાયું. અમિતાભને લઈ જવાય એવી સ્થિતિ પણ રહેતી નહોતી કારણકે તેમને તાવ ૧૦૨ ડિગ્રી સુધી વધી ગયો, ધબકારા ૧૮૦ પ્રતિ મિનિટ થઈ ગયા. ડૉ. ભટ્ટના સૂચન અનુસાર તરત ઓપરેશન થિયેટર તૈયાર કરીને અમિતાભને લઈ જવાયા, પેટ ચીરતા જ જમા થયેલ કચરો, ગેસ અને લોહી બહાર નીકળવા લાગ્યા. ત્રણ કલાક તેમનું ઓપરેશન ચાલ્યું. ઓપરેશન ચાલતું હતું ત્યારે બહાર મૂશળધાર વરસાદ વરસતો હતો, અને તેમના હજારો પ્રસંશકો તેમના માટે ઈશ્વરને પ્રાર્થના કરી રહ્યા હતા. ઓપરેશન સફળ થયું પણ એ ધરપત ક્ષણજીવી હતી, બુધવારે ડોક્ટરોને લાગ્યુ કે તેમને ન્યૂમોનિયા થઈ ગયો છે, અમિતાભ ડિપ્રેશનમાં જતા રહેલામ તેમણે પ્રલાપ શરૂ કરેલો, શરીરન હિસ્સાઓમાં લાગેલી નળીઓને એ ફેંકી દેવા લાગ્યા હતા, ગુરુવારે ડોક્ટરોને લાગ્યુ કે તેમની કિડની કામ નથી આપી રહી, શુક્રવારે હાલતમાં થોડોક સુધારો થયો પણ કમળાની આશંકા જન્મી, તેમને મુંબઈ લઈ જવાનું નક્કી કરાયું, એક પ્લેનમાં આગળની સીટો કાઢીને તેમનો પલંગ ફિટ કરવાનું નક્કી કરાયું. અને હોસ્પિટલને દરવાજે ઉભેલા હજારો લોકોને ચૂકાવીને પાછળના દરવાજેથી પ્લેનમાં અને ત્યાંથી મુંબઈ લઈ જવાયા.